Caeleb Dressel

**Caeleb Remel Dressel** (s. 16. elokuuta 1996 Green Cove Springs, Florida) on yhdysvaltalainen uimari, joka on erikoistunut lyhyille matkoille. Dressel on yhdeksänkertainen olympiavoittaja, 15-kertainen pitkän ja kuusinkertainen lyhyen radan maailmanmestari.

## Uran alkuvuodet

Dressel kilpaili Yhdysvaltain olympiakarsinnoissa ensimmäisen kerran 15-vuotiaana vuonna 2012 mutta ei tuolloin selviytynyt kisajoukkueeseen. Nuorten MM-kilpailuissa 2013 hän voitti kultaa 100 metrin vapaauinnissa, jossa hän alitti ensi kertaa 49 sekunnin rajan, ja sai pronssia 50 metrin vapaauinnissa sekä kaksi hopeaa ja kaksi pronssia viesteissä. Vuonna 2015 Dressel voitti ensimmäiset NCAA:n ja Yhdysvaltain mestaruutensa ja ui kansainvälisen tason huippuaikoja: 50 metrin vapaauinnissa 21,53 ja 100 metrin vapaauinnissa 48,78.

## Ensimmäiset olympiavoitot ja maailmanmestaruudet

Dressel kilpaili vuonna 2016 Rio de Janeiron olympialaisissa. Hän voitti kultaa 4&nbsp;×&nbsp;100 metrin vapaauintiviestissä, jossa hän ui loppukilpailussa avausosuuden, ja 4&nbsp;×&nbsp;100 metrin sekauintiviestissä, jossa hän ui alkuerässä viimeisen osuuden. Hän sijoittui 100 metrin vapaauinnin loppukilpailussa kuudenneksi.

Budapestin MM-kilpailuissa 2017 Dressel voitti seitsemän kultaa sivuten Michael Phelpsin ennätyksellistä saavutusta. Ensimmäisenä päivänä hän ui 50 metrin perhosuinnin välierissä Yhdysvaltain ennätyksen 22,76 ja voitti kultaa 4&nbsp;×&nbsp;100 metrin vapaauintiviestissä, jonka avausosuudella hän ui 100 metrin Yhdysvaltain ennätyksen 47,26. Toisena päivänä hän sijoittui 50 metrin perhosuinnin loppukilpailussa neljänneksi. Neljäntenä kilpailupäivänä Dressel voitti kultaa sekajoukkueiden 4&nbsp;×&nbsp;100 metrin sekauintiviestissä, jossa Yhdysvallat teki maailmanennätyksen 3.38,56. Seuraavana päivänä Dressel voitti kultaa 100 metrin vapaauinnissa Yhdysvaltain ennätyksellä 47,17. Kuudentena päivänä hän paransi 50 metrin vapaauinnin välierissä maansa ennätykseksi 21,29. Seitsemäntenä kilpailupäivänä hän voitti kultaa 50 metrin vapaauinnissa uudella Yhdysvaltain ennätyksellä 21,15, 100 metrin perhosuinnissa ajalla 49,86, joka jäi 0,04 sekuntia Michael Phelpsin maailmanennätyksestä, ja sekajoukkueiden 4&nbsp;×&nbsp;100 metrin vapaauintiviestissä maailmanennätyksellä 3.19,60. MM-kilpailujen päätöspäivänä Dressel voitti kultaa 4&nbsp;×&nbsp;100 metrin sekauintiviestissä.

## Vuodet 2018–2020

Vuonna 2018 Dressel voitti Tyynenmeren-mestaruuskilpailuissa Tokiossa kultaa 100 metrin perhosuinnissa ja 4&nbsp;×&nbsp;100 metrin sekauintiviestissä. Hän saavutti hopeaa 50 metrin ja 100 metrin vapaauinnissa sekä pronssia sekajoukkueiden 4&nbsp;×&nbsp;100 metrin sekauintiviestissä. Hän ui miesten 4&nbsp;×&nbsp;100 metrin vapaauintiviestissä, jossa Yhdysvallat tuli maaliin ensimmäisenä, mutta joukkue hylättiin väärän uintijärjestyksen vuoksi.

Lyhyen radan MM-kilpailuissa 2018 Hangzhoussa Dressel voitti kuusi kultaa ja sai kolme hopeamitalia. Henkilökohtaisilla matkoilla hänen saaliinsa oli kultaa 100 metrin vapaauinnissa sekä hopeaa 50 metrin vapaauinnissa ja 100 metrin perhosuinnissa. Loput mitalit tulivat 4&nbsp;×&nbsp;50 metrin ja 4&nbsp;×&nbsp;100 metrin viesteistä.

Pitkän radan MM-kilpailuissa Gwangjussa 2019 Dressel voitti kuusi kultaa ja sijoittui kahdesti hopealle. Ensimmäisenä kilpailupäivänä hän ui avausosuuden Yhdysvaltain voittamassa miesten 4&nbsp;×&nbsp;100 metrin vapaauintiviestissä. Toisena päivänä hän voitti kultaa 50 metrin perhosuinnissa Amerikan-ennätyksellä 22,35, joka oli kaikkien aikojen toiseksi nopein aika. Neljäntenä kilpailupäivänä Dressel saavutti hopeaa sekajoukkueiden 4&nbsp;×&nbsp;100 metrin sekauintiviestissä. Seuraavana päivänä hän voitti kultaa 100 metrin vapaauinnissa ja ui ensimmäisenä yhdysvaltalaisena matkan alle 47 sekunnin ajallaan 46,96. Kuudentena kilpailupäivänä Dressel ui 100 metrin perhosuinnin välierissä maailmanennätyksen 49,50, millä hän paransi Michael Phelpsin ennätystä 0,32 sekunnilla. Seitsemäntenä päivänä Dressel voitti kultaa 50 metrin vapaauinnissa Yhdysvaltain-ennätyksellä 21,04 ja puoli tuntia myöhemmin 100 metrin perhosuinnissa ajalla 49,66. Päivän kolmannen kultamitalinsa hän sai sekajoukkueiden 4&nbsp;×&nbsp;100 metrin vapaauintiviestissä maailmanennätyksellä 3.19,40. Viimeisenä kilpailupäivänä Dressel nosti perhosuintiosuudella joukkueensa johtoon miesten 4&nbsp;×&nbsp;100 metrin sekauintiviestissä, mutta ankkuriosuudella Yhdysvallat putosi hopealle.

Dressel menestyi vuonna 2019 alkaneessa International Swimming Leaguessa. ISL tarjosi kilpailumahdollisuuksia myös vuonna 2020, jolle suunnitellut arvokilpailut siirtyivät koronaviruspandemian vuoksi myöhemmäksi.

## Viisi olympiakultaa 2021

Vuonna 2021 kilpailtaviin olympialaisiin Dressel selviytyi Yhdysvaltain karsinnoista kolmelle henkilökohtaiselle matkalle. Hän voitti karsinnoissa 100 metrin vapaauinnin ajalla 47,39, 100 metrin perhosuinnin ajalla 49,87 (välierissä aika 49,76) ja 50 metrin vapaauinnin Yhdysvaltain-ennätystä sivuavalla ajalla 21,04.

Tokion olympialaisissa 2021 Dressel osallistui kuuteen lajiin ja voitti viisi kultaa. Hän ui avausosuuden 4&nbsp;×&nbsp;100 metrin vapaauintiviestissä, jonka Yhdysvallat voitti selvästi. Hän voitti ensimmäisen henkilökohtaisen olympiakultamitalinsa 100 metrin vapaauinnissa, jossa hän olympiaennätyksellä 47,02 voitti australialaisen Kyle Chalmersin 0,06 sekunnilla. Seuraava kultamitali tuli 100 metrin perhosuinnista uudella maailmanennätyksellä 49,45. Sekajoukkueiden 4&nbsp;×&nbsp;100 metrin sekauintiviestissä Dressel ui vahvan vapaauintiosuuden, mutta Yhdysvallat jäi viidenneksi. Kolmannen henkilökohtaisen kultamitalinsa Dressel ui 50 metrin vapaauinnissa, jossa olympiaennätys 21,07 toi voiton 0,48 sekunnin erolla seuraavaan. Päätöslajissa 4&nbsp;×&nbsp;100 metrin sekauintiviestissä Dressel ui historian nopeimman perhosuintiosuuden ja Yhdysvallat voitti maailmanennätyksellä 3.26,78.

## Tokion jälkeen

Dressel voitti vuonna 2022 Yhdysvaltain MM-karsinnoissa 50:n ja 100 metrin kilpailut sekä vapaa- että perhosuinnissa. Budapestin MM-kilpailuissa hän voitti kultaa 4&nbsp;×&nbsp;100 metrin vapaauintiviestissä avausosuuden uimarina ja 50 metrin perhosuinnissa ajalla 22,57. Hän ui vielä 100 metrin vapaauinnin alkuerissä mutta vetäytyi sitten MM-kilpailuista terveydellisistä syistä.

Dressel palasi kilpa-altaisiin Yhdysvaltain karsinnoissa vuoden 2023 MM-kilpailuihin. Hän sijoittui parhaimmillaan kolmanneksi 50 metrin perhosuinnissa eikä selviytynyt MM-kilpailujen joukkueeseen.

Yhdysvaltain olympiakarsinnoissa 2024 Dressel sijoittui 100 metrin vapaauinnissa kolmanneksi, joten hän sai sillä tuolle matkalle paikan vain viestijoukkueeseen. Hän hankki henkilökohtaiset olympiapaikat voittamalla 50 metrin vapaauinnin ja 100 metrin perhosuinnin.

Pariisin olympialaisissa 2024 Dressel voitti kahdeksannen olympiakultamitalinsa 4&nbsp;×&nbsp;100 metrin vapaauintiviestin ankkuriosuuden uimarina ja yhdeksännen sekajoukkueiden 4&nbsp;×&nbsp;100 metrin sekauintiviestissä, jossa hän ui vain alkuerän. Hän saavutti hopeaa miesten 4&nbsp;×&nbsp;100 metrin sekauintiviestin perhosuintiosuuden uimarina. Hän sijoittui 50 metrin vapaauinnin loppukilpailussa kuudenneksi ja karsiutui 100 metrin perhosuinnin välierissä.

## Lähteet